Hver tredje dansker bytter en eller flere af deres julegaver. Det viser en undersøgelse, som Interresearch har foretaget for Dansk Erhverv. Her kan du læse, hvilke regler der gælder, hvis du skal bytte en julegave. * Medmindre butikken har lovet det, har man ikke ret til at bytte eller returnere en vare. Men langt de fleste butikker bytter dog gaver som en del af deres service. * Som udgangspunkt kan varen kun byttes i den forretning, hvor den er købt, hvis ikke butikskæden har lovet, at den kan byttes i alle dens forretninger. * Butikken kan kræve dokumentation for, at varen faktisk er købt i butikken. * For at man kan returnere en vare, må den ikke være beskadiget, og den skal ikke være brugt. Hvis det er varer som en film eller cd, må plomberingen ikke være brudt. * Hvis man køber gaver over nettet, skal man tjekke, hvor længe de kan byttes. I de fleste tilfælde er det i 14 dage, men hos udenlandske forhandlere kan det være ned til syv dage. * Medmindre netbutikken tilbyder gratis fragt, når man sender varer tilbage, skal man selv betale. Hos en udenlandsk netbutik betaler man udenlandsk porto, som kan være dyrere. Dansk Erhverv skønner, at lidt mere end hver tredje dansker kommer til at bytte en eller flere af deres julegaver i år. Kilde: Dansk Erhverv

Referat:
Fredag er første store bytte gave-dag efter julen. Loven giver kun kunder ret til at bytte varer med fejl.